Virginia City (Montana)
Virginia City on kaupunki Yhdysvalloissa Montanan osavaltiossa. Se on Madisonin piirikunnan hallintokeskus. Kaupunki syntyi vuonna 1863, kun alueelta oli löytynyt kultaa. Suurimmillaan kaupungissa oli 8 000–10 000 asukasta, mutta kultakuumeen jälkeen kaupungin väkiluku laski nopeasti. Vuonna 2010 kaupungin väkiluku oli 190 ja sitä ympäröivän piirikunnan 7 691. Nykyään kaupunki yhdessä läheisen Nevada Cityn kanssa on villi länsi -teemainen kulttuurikohde. Yhdysvaltain hallinto on tunnustanut kaupungin ja sen ympäristön historiallisesti merkittäväksi kohteeksi vuonna 1961.
Toukokuussa 1863 joukko malminetsijöitä leiriytyi Alder Creek -puron varrelle. He olivat lähteneet matkaan läheisestä Bannackin kultakuumekaupungista tarkoituksenaan liittyä suurempaan malminetsijäryhmään, mutta joukko crow-intiaaneja oli katkaissut heidän matkansa. Malminetsijät löysivät leirinsä läheltä kultaa, ja tieto asiasta levisi nopeasti. Viikossa puron varrelle oli saapunut satoja kullanetsijöitä.
Alder Creek -puron uurtaman kurun varrelle nousi nopeasti yhdeksän kullankaivajien leiriä noin 20 kilometrin matkalle. Näistä tärkein oli kurun keskivaiheilla oleva "Verona", josta tuli Virginia Cityn kaupunki 16. kesäkuuta 1863. Kaupungin nimeksi ehdotettiin alun perin "Varina" Etelävaltioiden presidentin vaimon mukaan, mutta kaupunkihakemuksen hyväksynyt, Pohjoisvaltioita edustava tuomari vaihtoi nimeksi Virginia.
Kaupungin ja sitä ympäröivien kullankaivajien leirien väkiluku oli suurimmillaan 8 000–10 000. Kultaryntäyksen jälkeen väkiluku kutistui nopeasti, ja vuonna 1875 kaupungissa oli alle 800 asukasta.
Vuosina 1865–1875 kaupunki toimi Montana Territorion pääkaupunkina. Vuonna 1875 pääkaupunki siirrettiin kuihtuneesta kultakuumekaupungista Helenaan.
Vuoteen 1875 mennessä suurin osa kullankaivajien leireistä oli hylätty ja kaupungin alle 800:sta asukkaasta noin 40 prosenttia oli kiinalaisia siirtolaisia, jotka tutkivat huolellisesti hylättyjä valtauksia.
Vuonna 1898 kullankaivuu alueella jälleen laajeni, kun kaupunkiin saapui ensimmäinen kullankaivamiseen tarkoitettu ruoppausvene. Koneellisen kullankaivuun tulosta huolimatta kaupungin väkiluku jatkoi laskuaan.
Ruoppaimilla tehtyä kullankaivuuta jatkui vuoteen 1937 saakka, minkä jälkeen kullankaivuu jatkui enää kvartsisuonista. Yhdysvaltojen liityttyä toiseen maailmansotaan kullankaivuu luokiteltiin tarpeettomaksi toiminnaksi ja kullankaivuu alueella päättyi. Vuoden 1945 jälkeen alueella on kaivettu kultaa vain ajoittain, esimerkiksi aikoina, jolloin kullan markkinahinta on ollut korkea.
Charles Bovey mieltyi kaupunkiin 1940-luvun lopulla ja alkoi ostaa kiinteistöjä kaupungista. Hänen toimintansa pelasti useita rakennuksia purkamiselta ja rappeutumiselta. Vuonna 1961 Yhdysvaltain hallinto tunnusti Virginia Cityn "National Historic Landmark"iksi eli historiallisesti merkittäväksi kohteeksi. Boveyn kuoleman jälkeen Montanan osavaltio osti kiinteistöt. Aluetta hallinnoi Montana Heritage Commission -järjestö. Alueen kunnostukseen on osallistunut osavaltion lisäksi myös useita yksityishenkilöitä.
Virginia City ja läheinen Nevada City muodostavat yhdessä kulttuurihistoriallisen matkailukohteen. Alueella on tarjolla villi länsi -teemaista majoitusta, ravintoloita ja ohjelmaa, kuten kiertokävelyjä, konsertteja, taidenäyttelyitä ja elävän historian toimintaa.
Kesäiltaisin kaupungissa esiintyvät Brewery Follies ja Virginia City Players. Brewery Follies esittää kabaree-komediaa vanhassa panimorakennuksessa . Virginia City Players tarjoaa 1800-lukulaista melodraamaa ja vaudeville-esityksiä oopperatalossa, joka on remontoitu vanhasta kivitallista.
Nevada Cityn museon kokoelmiin kuuluu runsaasti villin lännen ajan esineistöä, muun muassa suuri määrä erilaisia musiikkikoneita.
Villi länsi -tyylistä majoitusta alueella tarjoavat muun muassa Elling House Inn, Fairweather Inn ja Nevada City Hotel. Useat majapaikat ovat avoinna vain kesäkaudella.
Kaupunki sijaitsee 1 756 metriä merenpintaa korkeammalla. Kaupunki on Alders Creek -puron uurtaman Alder’s Gulch -kurun varrella. Kaupungin läpi virtaa Daylight Creek -niminen puro.
Virginia Cityssä vallitsee keskileveysasteiden aroilmasto (Köppen: BSk). Vuoden keskilämpötila on 5,4 °C (41,7 °F). Mittaushistorian korkein mitattu lämpötila on 36,1 °C (97,0 °F) ja alin mitattu lämpötila on –40,6 °C (–41,0 °F). Keskimäärin vuotuinen sademäärä on 342,9 mm ja sadepäiviä on vuodessa 74. Sateisin kuukausi on kesäkuu (66 mm) ja kuivin helmikuu (7,6 mm).